Europa Toer met Keukenhof en ander Hoogtepunte 2022
Italië, Switserland, Duitsland, Frankryk, België en Nederland
24 Apr 2022 - 06 May 2022
Hier volg 'n kort video met uittreksels uit Italië, België en Nederland
Ons is dankbaar om te kan aankondig dat ons DV in 2022 weer Europa gaan besoek!
COVID-19 REGULASIES OM VAN KENNIS TE NEEM SOOS BEKEND SEP 2021 (LW. dit kan maklik verander)
WinskoopToere sal streng voldoen aan alle gesondheidsriglyne en -vereistes van COVID-19 (bv inentings, maskers, sosiale afstand) in enige land waarheen ons reis. Dit mag verskil van land tot land.
n Bewys van volledige inenting wat minstens 14 dae voor vertrek voltooi is, met 'n EU goedgekeurde COVID-19-entstof (insluitend Pfizer, Moderna en Johnson & Johnson) word vereis.
Meeste lugrederye vereis ook 'n onlangse (nie ouer as 48h) negatiewe COVID-19 PCR uitslag asook 'n COVID-19 RAPID PCR uitslag (nie ouer as 6h) ten tye van jou vlug.
Jy moet 'n aanlynprofiel (of 2) invul voordat jy Europa besoek. WinskoopToere sal volledige inligting hieroor stuur aan toerlede.
Hoogtepunte van Europa Toer met Keukenhof in 2022
Ervaar die besondere kultuur, argitektuur en natuur van Europa!
Dag 1 – Sondag 24 April 2022
Ons Europa toer groep vertrek van OR Tambo Lughawe na Europa. ('n Beperkte aantal vlugte vanaf Kaapstad is op aanvraag beskikbaar.)
Dag 2 - Maandag 25 April 2022
Ons land op Venesië Lughawe. [Ons kry etes en drankies tydens die vlugte.] Hier wag ons luuksebus vir ons by die lughawe. (Ons ry die hele tydperk met hierdie bus.)
Ons Europa toer groep ry dan na die pragtige antieke stad Verona – vandag 'n Wêrelderfenisgebied. Hierdie ou stad is bekend vir sy Romeinse arena uit die eerste eeu (hier word steeds konserte voor 15,000 mense op 'n keer gehou), die eeue-oue stadsmure en die Ponte Pietra-brug (gebou in 100 vC!). Ons geniet aandete in hierdie prag-stad. Ons slaap in 'n gerieflike driesterhotel in Verona.
Dag 3 – Dinsdag 26 April 2022
Ons Europa toer groep besoek die wonderstad op water, Venesië! Ons vaar met die boot na die Ou Stad, ons geniet 'n stadstoer deur 'n plaaslike gids, ons bewonder 'n meesterlike glasblaser en ons stap lekker hier rond in ons vrye tyd. Ons vaar eers 17:00 weer met ons boot terug na ons bus. Wat 'n opwindende dag!
Ons eet vanaand in 'n gesellige restaurant en ons slaap weer in dieselfde hotel in Verona.
Dag 4 – Woensdag 27 April 2022
Milaan – Como
Ons vertrek vanoggend vroeg Milaan toe. Hier ontmoet ons 'n plaaslike Engelssprekende gids wat ons Europa toer groep in die stad rondwys. Kyk gerus goed na die detail van die bouwerk van die fenominale katedraal. Later gaan ons met ons bus saam na Casa Verdi (die komponis, Verdi, se Ouetehuis vir Musikante) waar sy graf ook is.
Dan het ons vrye tyd en kan ons op ons eie die wonderlike stad geniet, en inkopies doen.
Die aanskoulike Lake Como is ons volgende bestemming. Ons vertrek uit Milaan na hierdie aanskoulike mere-distrik in Italië. Hier gaan ons 'n baie gesellige aand langs die beroemde meer geniet! Ons slaap in 'n gerieflike hotel in Como. Ons eet vanaand saam in 'n restaurant naby ons hotel.
Dag 5 – Donderdag 28 April 2022
Van die een hoogtepunt na die volgende: ons ry vandag deur 'n pragtige natuurgebied Switserland toe vir 'n verruklike dag in Luzern. Die groot Pilatusbergspits val mens eerste op, en die wonderskone Luzernmeer nooi jou uit vir 'n onvergeetlike bootvaart. Eers gaan ons as groep na die aangrypende standbeeld van die gewonde leeu kyk, en daarna stap ons almal saam met die toerleiers na die eeue-oue stadsmuur en rivierbrûe. Dan het almal vrye tyd om in die mooi Ou Stad rond te loop en inkopies te doen. Jy kan ook met die boot op die meer gaan vaar as jy wil!
Later vanmiddag sit ons ons Europa reis voort, nou in die rigting van die Franse grens. Ons bly vannag oor in 'n oulike hotel in Colmar, Frankryk. Aandete word in die hotel bedien vir ons groep.
Dag 6 -Vrydag 29 April 2022
Colmar – Riquewihr – Heidelberg
Na 'n smaaklike ontbyt, stap ons lustig rond in die skilderagtige Colmar met sy pragtige vakwerk-huisies.
Daarna gaan ons na die baie besondere middeleeuse dorpie, Riquewihr, waar alles lyk of die tyd eeue lank stilgestaan het.
Dan ry ons na Heidelberg in Duitsland, waar ons vanaand oornag. Jy kan vanaand in hierdie pragtige universiteitstad gaan rondloop as jy wil. Elke toerlid ontvang 'n aandete subsidie van €15.
Dag 7 – Saterdag 30 April 2022
Heidelberg – Reims
Vandag bring ons eers tyd in Heidelberg deur. Dit is een van die mooiste stede in Duitsland. Hier kan ons heerlik rondloop en selfs tot bo-op die berg na die Ou Kasteel toe loop. (Vir die ouer knieë is daar gelukkig 'n Bergbahn [treintjie] tot bo!) Vandaar het mens 'n asemrowende uitsig oor die Ou Stad en die Neckarrivier.
Later vandag ry ons Europa toer groep diep in die Franse platteland in. Ons geniet die unieke natuur van hierdie gebied. Ons slaap vanaand in Reims in Frankryk en kry ook die geleentheid om dié stad se asemrowende katedraal te sien. Hier kry elke toerlid weer €15 vir aandete.
Dag 8 – Sondag 1 Mei 2022
Ons vertrek vanoggend vroeg na Parys! Daar ontmoet ons Europa toer groep eers 'n plaaslike gids wat ons met die bus in die stad rondneem en ons meer vertel oor Parys se interessante geskiedenis.
Hierna gaan ons almal saam na die Eiffeltoring. Ons gaan saam op tot by die 2de vlak om die uitsig te bewonder.
Na die opwinding van die Eiffeltoring ry ons Europa toer groep dan met ons bus na ons hotel in Parys. Ons bly in 'n lieflike hotel wat in die hartjie van Montmatre geleë is. Van hier af kan toerlede saam met die toerleiers dié unieke kunstenaarsgebied verken, sowel as die pragtige beligte Sacre Coeur in die aand bewonder. Elkeen kry 'n aandete subsidie van €15.
Dag 9 – Maandag 2 Mei 2022
Parys – Brussel
Ons spandeer vanoggend nog 'n paar ure in Parys. In hierdie vrye tyd kan toerlede gerus 'n draai by die twaalfde-eeuse Notre Dame katedraal gaan maak. Die katedraal is egter in 'n brand erg verwoes. Jy kan ook van die wonderlike museums en kunsgalerye besoek. Of jy kan net rustig langs die Seinerivier gaan piekniek hou.
Hierna ry ons na die hoofstad Brussel in België. Ons meld aan by ons hotel in die Ou Stad waarna ons die stad kan gaan verken en op die Groote Markt 'n Belgiese bier kan geniet. (Vanaand kry elke toerlid weer 'n aandete subsidie van €15.)
Dag 10 – Dinsdag 3 Mei 2022
Brugge – Delft
Ons Europa toer groep ry vroeg vanoggend na die skatlike ou stadjie Brugge met sy middeleeuse karakter, kanale, spitsdakhuisies en selfs nog perdekarre op die Markplein! Soek in die winkels vir jou 'n stukkie van hulle beroemde kant. En moenie vergeet om van die onverbeterlike wafels en aarbeie op die markplein te eet nie!
Later ry ons na die ou Nederlandse stad Delft. Hierdie stad is bekend vir sy blou porseleinkuns en die pragtige kanale wat deur die stad vloei. Hier het ons Europa toer groep weer heerlike vrye tyd, voordat ons laatmiddag na Noordwijk reis om daar te oornag – in 'n pragtige hotel by die see! (Elke toerlid kry €15 subsidie vir aandete.)
Dag 11 – Woensdag 4 Mei 2022
Ons Europa toer groep ry vroeg reeds na die wonderlikste tuin in Europa – Keukenhof, met sy 7 miljoen tulpe. Dit is 'n aangrypende ervaring om vroegoggend in die tuin rond te loop asof jy die enigste een daar is! Later trap die mense jou byna dood! Hierdie oggend word deur baie toerlede as die hoogtepunt van ons toer beleef.
Loer gerus hier vir meer ingligting: https://keukenhof.nl/en/
Later ry ons na die Zaanse Schans. Ons besoek ook die mooie ou hawedorpie Volendam. Hier moet jy beslis soos die Nederlanders 'n heerlike sagte zoute haring eet! Later, op ons laaste aand, eet ons Europa toer groep 'n heerlike aandete gesellig saam in ons hotel .
Dag 12 - Donderdag 5 Mei 2022
Vanoggend ry ons Amsterdam toe. Eers ontmoet ons Europa toer groep ons gids wat ons op 'n baie interessante stadsbesigtigingstoer deur die stadskern neem. Daarna gaan ons op 'n heerlike kanaalvaart (tot in die hawe).
Dan het ons vrye tyd om 'n museum of wat te besoek voordat ons bus ons na Schiphol Lughawe toe neem. Ons vertrek hiervandaan terug na Johannesburg.
Dag 13 – Vrydag 6 Mei 2022
Enkel toeslag is R6,900.00
*Slegs R1,000 lughawebelasting is nie by die toerprys ingesluit nie.
'n Ekonomiese klas retoervlugte. 'n Beperkte aantal vlugte vanaf Kaapstad is beskikbaar op aanvraag.
Lughawebelasting (behalwe R1,000 en wat nog mag bykom as gevolg van wisselkoerswisseling – sedert die kwotasie tot met die uitreiking van die vliegkaartjie).
Luuksebusvervoer (met lugverkoeling, ens.) vir die volle tydperk
Akkommodasie in twin-kamers (bed en ontbyt) in drie- en viersterhotelle
Aandetes of 'n subsidie van €15 per persoon vir 'n aandete elke dag
Professionele plaaslike gidse (Engelssprekend) soos hierbo aangedui
Twee toerleiers vergesel die toer en neem met kundigheid en vriendelikheid die leiding. (Wees ook gerus: Daar is altyd 'n ekstra persoon wat in geval van nood kan agterbly en noodsaaklike hulp verleen)
Bootvaarte na Venesië se Ou Stad en terug
Toegangskaartjie tot die Eiffeltoring (met die hysbak tot 2de vlak)
Die kanaalvaart in Amsterdam
Toegangskaartjie na Keukenhof
Die gebruik van ons hoë gehalte radio'tjies (oudiofone) sodat almal die gidse ewe goed kan hoor.
Reisversekering (W: Sommige reisversekeringsopsies vereis dat jy dit moet aktiveer binne 24 of 48h nadat jy jou deposito aan WinskoopToere betaal het. Kontak ons vir meer inligting)